Rino Serra/Le fior dël mal/153


V. Ël rivoltos 
Un àngel furios a cala dal cel 'mé àquila, 
Dël miscredent a pien-e man a pija ij cavej 
E a-j dis supatand-lo: "It capiras la regola! 
(Mi i son tò bon Àngel, it l'has capì?) Mi i lo veuj! 

Savej ch'it devi amé, sensa fé na grimassa, 
Ël pòver, ël gram, ël sòp e 'l dësgrassià, 
Përchè 't peussi fé a Gesù, cand a passa, 
Un bel tapiss trionfal con toa carità. 

Parej l'é l'amor! Dnans ch'a sìa pasi tò cheur, 
Visca toa estasi a la glòria 'd Nosgnor; 
Cost dai durèivol anciarm a l'é 'l ver piasì!" 

L'Àngel a veul pro bin, anche sa castìa tant, 
E a tortura 'l malchërdent con sòi pugn da gigant; 
Ma: "Mi i veuj pa!" Ël danà a rispond così. 

Rino Serra
Leteratura piemontèisa
Baudelaire